C 334/142
BG
Официален вестник на Европейския съюз
1.9.2022 г.
(24)
Образователните резултати в Унгария са под средните за Съюза.
До 15-годишна възраст основните умения са значително под средните за Съюза и за регионите и са намалели през последното десетилетие.
Противно на европейските тенденции, през последното десетилетие преждевременното напускане на училище не се подобри, като през 2021 г. беше 12,0 %, което е над средното за Съюза равнище от 9,7 %.
Преждевременното напускане на училище е по-високо в най-слабо развитите райони и шест пъти по-високо сред ромите, отколкото сред неромите.
Делът на хората на възраст между 25 и 34 години с диплома за висше образование се е увеличил от 2010 г. насам, но остава сред най-ниските в Съюза.
Участието в обучението за възрастни е малко над половината от средното за Съюза.
Липсват цифрови умения, особено сред по-бедните хора.
В двата квартила с най-ниски доходи само 13 % и 18 % от унгарците имат поне основни цифрови умения, което е сред най-ниските проценти в Съюза.
Учениците в неравностойно положение имат малки шансове да навлязат във висшето образование.
Неравенството в образованието ограничава възможността за социална мобилност.
Ниската ефективност и справедливост в училищната система вероятно са свързани с ниското равнище на автономност на учебната програма, липсата на социалноикономическо многообразие в училищата и ниските заплати на учителите.
Недостигът на учители се превръща във все по-голям проблем.
Въпреки че съвкупните показатели, като съотношението между учители и ученици, не показват остър недостиг, по-подробният анализ показва, че съществува недостиг за конкретни предмети, като математиката, науките и чуждите езици.
Недостигът на учители е свързан и с фрагментирането на училищната система, тъй като половината от всички начални и прогимназиални училища имат по-малко от 150 ученици.
Училищата с висок дял на учениците в неравностойно положение обикновено страдат особено от липсата на квалифицирани учители.
Повече от половината от завършилите педагогическа образование избират друга кариера поради голямото работно натоварване и ниското заплащане на учителите, особено в началото на кариерата им.
Освен това централизираното управление на училищата оставя на училищните ръководители ограничена автономия и инструменти за подобряване на качеството на преподаването.
(25)
Здравните резултати изостават в сравнение с повечето други държави членки, което отразява едновременно нездра­ вословния начин на живот и ограничената ефективност на предоставянето на здравни грижи.
Разпространението на тютюнопушенето, прекомерната употреба на алкохол и затлъстяването е едно от най-високите в Съюза.
Унгарците са сред тези, за които има най-голяма вероятност в Съюза да пострадат от преждевременна смърт поради лошото качество на въздуха.
Броят на смъртните случаи, които могат да бъдат избегнати, е един от най-високите в Съюза, което се дължи отчасти на недостатъчния скрининг и управление в областта на първичните здравни грижи.
Съществуват значителни социално-икономически различия по отношение на достъпа до качествени грижи поради значителния недостиг на медицински персонал, по-специално общопрактикуващи лекари и медицински сестри.
Болничната мрежа е фрагментирана и разполага с голям брой болнични легла.
Унгарските пациенти прекарват най-дълго време в болници в целия Съюз, тъй като използването на еднодневните хирургични процедури остава слабо в сравнение със средната стойност за Съюза.
Неотдавнашните реформи насърчиха общопрактикуващите лекари да си сътрудничат, което би подобрило предоставянето на услуги.
Бяха предприети значителни мерки за премахване на безвъзмездните плащания и за справяне с недостига на лекари.
(26)
Недостатъчно независимите механизми за контрол и тесните взаимовръзки между политиката и определени пред­ приятия благоприятстват корупцията.
При отправянето на сериозни обвинения се наблюдава систематична липса на решителни действия за разследване и наказателно преследване на случаите на корупция, свързани с високопоставени длъжностни лица или техния непосредствен кръг.
Отчетността по отношение на решенията за приключване на разследванията продължава да буди безпокойство, тъй като няма ефективни средства за правна защита срещу решения на прокуратурата да не се преследват действия, за които се твърди, че са престъпна дейност.
Намаляващите възможности за упражняване на граждански контрол в контекста на ограниченията на медийната свобода, враж­ дебната среда за организациите на гражданското общество и постоянните предизвикателства при прилагането на правилата за прозрачност и достъп до публична информация допълнително отслабват уредбата за борба с коруп­ цията.
През декември 2021 г. правителството отложи изпълнението на повечето мерки в своята стратегия за борба с корупцията за периода 2020—2022 г. (17)
(27)
Независимостта, ефикасността и качеството на съдебната система са от решаващо значение за привличането на бизнеса и за създаването на условия за икономически растеж.
Продължават да съществуват опасения относно независимостта на съдебната власт.
Националният съдебен съвет продължава да бъде изправен пред трудности да служи за баланс на правомощията на председателя на Националната служба за съдебната власт.
Правилата за избор на председател на Върховния съд създават рискове от политическо влияние върху висшия съд на страната.
Липсата на прозрачност на схемата за разпределяне на делата не позволява на страните да проверят дали са били приложени неправомерни дискреционни правомощия.
Възникнаха въпроси относно ролята на Конституционния съд, състоящ се от членове, избрани от парламента без участието на съдебната власт, при преразглеждането на решения на общите съдилища.
(17) На 27 април Комисията изпрати уведомително писмо до Унгария в съответствие с член 6, параграф 1 от Регламент (ЕС, Евратом) 2020/2092 на Европейския парламент и на Съвета от 16 декември 2020 г. относно общ режим на обвързаност с условия за защита на бюджета на Съюза (OJ L 433I, 22.12.2020 г., стр. 1).